Volodymyr Vakulenko

Volodymyr Volodymyrovytsj Vakulenko (; født 1. juli 1972, død mellom 24. mars og 12. mai 2022) var en ukrainsk lyriker, barnebokforfatter og bidragsyter til Wikipedia, som også var engasjert i frivillig arbeid og motstandsarbeid. Han ble drept under den russiske okkupasjonen i Kharkiv-området i Ukraina  i 2022.

Bortførelse og drap
Den 23. mars 2022 ble Vakulenko bortført av russiske invasjonsstyrker i nærheten av Izium. Han ble drept mens de russiske styrkene okkuperte Kharkiv oblast. Han ble begravet i en massegrav den 12. mai 2022. Den 28. november 2022 ble det bekreftet at liket etter Vakulenko var blitt funnet i en massegrav i Izium-skogen, og identifisert ved hjelp av DNA.

Etter at han var død fant forfatterkollegaen Viktorija Amelina krigsdagboken hans, som han hadde gravd ned i bakgården der han bodde. Hun sørget for at dagboken ble utgitt våren 2023.

Forfatterskap 
Vakulenkos bøker ble oversatt til flere språk: krimtatarisk, belarusisk, tysk, engelsk og esperanto. Han mottok en rekke litteraturpriser for sitt arbeid:

 2011: Silver Trident
 2011: Golden Trident
 2012: Oles Uljanenko International Literary Prize
 2014: Les Martovytsj All-Ukrainian Competition 
 2014: Coronation of the Word International Competition

Den 22. mai 2023 ble Vakulenko posthumt tildelt Prix Voltaire Special Award 2023; prisen ble delt ut av International Publishers Association.

Aktivisme og motstandsarbeid 
Vakulenko var kjent for sitt patriotiske sinnelag. Fra høsten 2013 var han aktiv i den såkalte «euromajdan»-bevegelsen, som også kalles «verdighetsrevolusjonen». I februar 2014 ble han skadet under demonstrasjoner i Kyiv. Senere engasjerte han seg i frivillig arbeid. Like fra starten av den russiske invasjonen av Ukraina i 2022 engasjerte Vakulenko seg for å bistå de ukrainske væpnede styrkene i Kharkiv oblast på enhver tenkelig måte, og helt til det siste var han fast bestemt på å bli værende i Ukraina for å delta i motstandsarbeidet.

Referanser 

Ukrainske forfattere
personer fra Izium rajon i Kharkiv oblast
personer fra den russisk-ukrainske krig